Kohti yrittäjyyttä - Yrittäjän päivän toimintamallin esittely vieraskielisten kouluttajille

Tiesitkö, että aivan kaikissa opetussuunnitelmissa aina varhaiskasvatuksesta yliopisto-opintoihin opettajaa velvoitetaan opettamaan yrittäjyyteen liittyviä asioita? Kotoutumiskoulutuskaan ei tee tästä poikkeusta. Opetan itse ammatillista suomea rakennusalan osatutkintotavoitteisessa koulutuksessa ja olen aivan vasta havahtunut oikein kunnolla, miten vähäistä yrittäjyystaitojen opettaminen tai niiden pariin ohjaaminen on ollut omissa koulutuksissani, sillä koulutuksissa ei ole edes sitä pakollista yhteisten tutkinnon osien yhden ospin Yrittäjyyden ja yrittäjämäisen toiminnan kurssia.

Paikatakseni havaittua osaamisvajetta aloin opiskella yrittäjyyskasvatuksen erikoistumisopintoja viime keväänä, vain vähän Vierko-hankkeen alkamisen jälkeen. Nyt olen vakuuttunut, että myös S2-kouluttajassa voi piillä yrittäjyyskasvattaja, joka voi nähdä maailmaa yrittämisen näkökulmasta. Yrittäjyyskasvattajuus voi viedä mukanaan, ja yhtäkkiä huomaan, että yhä useammin käyn työpaikalla yrittäjyyteen liittyviä keskusteluja ja olen alkanut havainnoida maailmaa yrittämisen näkökulmasta. Mahtavaa, että ihmiset yrittävät!

Ammatillisessa koulutuksessa hankitaan ammatillista osaamista. Vaatii aivan omanlaistaan osaamista, jos on muuttanut Suomeen hyvin erilaisesta toimintaympäristöstä ja haluaisi perustaa yrityksen. Yrittäjyys tosin ei tarkoita vain yrityksen perustamista, vaan työelämä tarvitsee myös yrittäjämäisiä taitoja yritysten sisällä. Yrittäjämäisesti työhönsä suhtautuvat työntekijät ovat sitoutuneita töihinsä ja heillä on tavoitteena työpaikan paras. Toivon, että voisin vähän herätellä kouluttajia muistamaan, että yrittäjyyttä ja yrittäjämäisten taitojen kehittämistä kannattaa pitää esillä koko koulutuksen ajan, sillä ne ovat juuri niitä taitoja, joita työelämässä tarvitaan, olipa sitten työsuhteessa tai oman yrityksen puikoissa.

Vierko-hanke tarjosi meille mahdollisuuden kehittää työtämme, sillä hankkeen työpaketista numero viisi löytyi osio *Opiskelijoiden taitojen kehittäminen vastaamaan työelämän tarpeita*. Opetamme Nina Patasen kanssa maahanmuuttaneita ja olemme huomanneet, että opiskelijat saavat liian vähän tietoa yrittäjyydestä. Päätimme sen vuoksi järjestää Yrittäjän päivän Taitotalossa 5.9.2024. Ajatuksena oli, että suunnittelemme toimintamallin materiaaleineen jaettavaksi Vierko-hankkeelle, jotta päivän järjestäminen olisi mahdollisimman helppoa.

Monella opiskelijoistamme on kokemusta yrittämisestä kotimaastaan, ja heille tällainen itsensä työllistämisen muoto voi olla tutuin tapa tehdä työtä. Kun osaamista on hankittu tai päivitetty vastaamaan suomalaisen työelämän vaatimuksia, voi yrityksen perustaminen olla luonnollinen urakehitysjatkumo. Lith (2011; 38) ennakoi, että maahanmuuttajayrittäjyys kasvaa tulevaisuudessa kantaväestön vanhetessa ja maahanmuuton kasvaessa. Saukkonen (2020: 68) kirjoittaa, että vuonna 2020 reilu neljännes (27 %) pääkaupunkiseudun yrittäjistä oli maahanmuuttajia. On kyse suuresta joukosta työllisiä. Sutela (2024) kirjoittaa Tilastokeskuksen raportissa, että maahanmuuttajat toimivat Suomessa hieman useammin yrittäjinä kuin suomalaistaustaiset. Vuonna 2023 maahanmuuttajista 13 % oli yrittäjiä, kun suomalaistaustaisista yrittäjiä oli 11%. Huomattava on, että maahanmuuttajien yrityksiksi tilastoidaan vain ne yritykset, joiden perustaja ei ole Suomen kansalainen (Lith 2011: 21).

Yrittäjän päivä on vuotuinen valtakunnallinen päivä 5.9. Sitä on järjestetty vuodesta 1997 alkaen. Alla on kuvaus toimintamallista Yrittäjän päivän järjestämiseen.

**Yrittäjän päivän järjestäminen**

**Tavoitteet ja kohderyhmä**

Meillä oli tavoitteena järjestää tilaisuus, jossa kerrotaan rehellisesti mutta myönteisesti yrittäjyydestä yhtenä mahdollisuutena työllistää itsensä. Konkreettisina keinoina ajattelimme, että opiskelijat tarvitsevat lisää tietoa yrittäjyydestä, verkostoitumismahdollisuuden sekä tukea urahaaveisiin. Päätimme jo varhain, että päivästämme tulee käytännönläheinen ja vuorovaikutteinen. Tilaisuutta mainostettiin oppilaitoksen sisällä suoramainontana. Pyysimme kouluttajilta ennakkoarviota opiskelijamääristä. Tämä oli tärkeää, sillä tehtäviä piti tulostaa riittävästi etukäteen. Tilaisuuteen osallistui kaiken kaikkiaan noin 60 vieraskielistä ammatillisen tutkinnon opiskelijaa. Heillä kaikilla oli suomen kielen taso vähintään A2.2.

**Suunnittelu ja lupaukset**

Käytimme päivän suunnittelun eri vaiheissa apuna ChatGPT:tä. Esimerkiksi päivän jako kolmeen osaan oli tekoälyn idea. Seppo-pelin suomen kielen tehtävien kielitaitojaottelu on myös tehty tekoälyllä. Pyysimme tekoälyä tekemään meille verkostoivia kysymyksiä kahvitauon ajaksi. Tekoäly nopeutti työtämme ja pystyimme keskittymään päivän muokkaamiseen sellaiseksi kuin halusimme.

Lupasimme osallistujille inspiroivia yrittäjätarinoita, työpajoja sekä infon yrityksen perustamisesta. Päivän ohjelma muotoutui alla olevan kaltaiseksi.

**Päivän ohjelma**

9.00-9.45 **Tervetuliaissanat sekä kaksi yrittäjäpuheenvuoroa**

*Opiskelijoille jaetaan verkostoivia kysymyksiä sekä osallistumispassi.*

9.45-10.00 **Verkostoiva kahvitauko**

10.00-11.00 **Työpajat**

1. Onko minusta yrittäjäksi -persoonallisuustesti ja henkilökohtainen palaute

2. Yritysidean suunnittelu

11.00-11.30 **Lounastauko**

11.30-12.00 **Mistä saan lisää tietoa yrityksen perustamisesta?**

Työpajojen aikana oli mahdollista tehdä suomen kielen sanastotehtäviä ja testata, millä tasolla yrittäjyyden sanasto on.

**Yrittäjän päivän oppilaitoksen tarpeiden mukaan muokattavat ja tulostettavat materiaalit:**

1. **Mainos yrittäjän päivästä LINKKI materiaaliin**
2. **Verkostoivat kysymykset LINKKI**

Tulosta kaksipuoleisina ja neljä sivua yhdelle sivulle.

1. **Onko minusta yrittäjäksi -persoonallisuustesti LINKKI**
2. **Yritysidean suunnittelu LINKKI**

Tulosta A3-kokoiseksi.

1. **Osallistumispassi LINKKI**

Tulosta yksipuoleisina 2 sivua yhdelle sivulle ja leikkaa kahtia.

1. **Todistus päivään osallistumisesta LINKKI**
2. **Suomen kielen sanastotehtävät (Seppo-peli) LINKKI**
3. **To do -lista päivän järjestämiseen LINKKI**

**Päivän jälkipuinti ja kehitysideoita**

Keräsimme opiskelijoilta sekä suullista että kirjallista palautetta tapahtumasta Forms-lomakkeella. Kaikki olivat kokeneet erityisesti yrittäjien tarinat hyvin antoisiksi. Myös työpajoista oli pidetty. Verkostoivat kysymykset -tehtävä sai vähän huonompaa palautetta. Onkin hyvä miettiä, toimisivatko kysymykset esimerkiksi omana työpajanaan. Verkostoivia kysymyksiä voi käyttää tilaisuuden jälkeen, kun jatketaan yrittäjyysteemaa omassa luokassa. Yrittäjän päivä voi toimia yrittäjyysteeman aloitustilaisuutena.

Olimme järjestäjinä tyytyväisiä päivän rakenteeseen sekä sisältöön. Tilaisuudessa oli innostunut ilmapiiri, ja opiskelijoilla oli paljon kysymyksiä. Huomasimme, että yrittäjille olisi pitänyt varata huomattavasti enemmän aikaa, sillä yrittäjätarinat kiinnostivat opiskelijoita. Myöhemmin pohdimme, että olisi ollut hyvä tehdä varasuunnitelma, mikäli yrittäjä olisi estynyt tulemasta. Meillä toinen yrittäjä ei pystynyt tulemaan, mutta onneksi tilaisuuteen saapuneella yrittäjällä oli omasta yrittäjyydestä paljon jaettavaa. Tunnin mittainen työpajatyöskentely oli riittävä 60 hengen tilaisuuteen, mutta mikäli osallistujia olisi ollut enemmän, olisi pitänyt olla työpajoissa enemmän kouluttajia. Meillä yksi kouluttaja vastasi yhdestä työpajasta.

Tilaisuudesta julkaistiin uutinen oppilaitoksemme sivuilla sekä ePressissä. Kurkista tästä Taitotalon Yrittäjän päivään:

<https://www.taitotalo.fi/ajankohtaista/uutinen/maahanmuuttaneet-tarvitsevat-lisaa-tietoa-yrittajyydesta>

Olkaa hyvät, käyttäkää ideoitamme ja materiaalejamme kohti yhteistä hyvää!

Otamme mielellämme vastaan palautetta ja kehitysideoita.

Kirsi Juujärvi ja Nina Patanen, Taitotalo

Lähteet

Lith, Pekka 2011. Maahanmuuttajayrittäjyys Uudellamaalla – Raportti ulkomaalaistausten yritysten määrästä, toimialasta ja yrittäjien kansallisesta taustasta. - Uudenmaan liiton julkaisuja E116 – 2011. Luettavissa: <https://uudenmaanliitto.fi/wp-content/uploads/2022/02/Maahanmuuttajayrittajyys-Uudellamaalla.pdf>. Luettu 15.10.2024.

Saukkonen, Pasi 2020: Ulkomaalaistaustaiset pääkaupunkiseudulla: asuminen, työllisyys ja tulot vuonna 2020. Luettavissa:<https://static.espoo.fi/cdn/ff/RSibtmG3aJxyHOlM_G8TJslCZQ6JdN86nJ_pJ8uxqRU/1686309225/public/202306/Ulkomaalaistaustaiset%20p%C3%A4%C3%A4kaupunkiseudulla%202020%20raportti_Saukkonen%202022.pdf>. Luettu 16.10.2024.

Sutela, Hanna 14.6.2024: Millaisia töitä ulkomaalaistaustaiset tekevät? IT-ala noussut yhdeksi keskeisistä työllistäjistä. – Tilastokeskus

Luettavissa: <https://stat.fi/tietotrendit/artikkelit/2024/millaisia-toita-ulkomaalaistaustaiset-tekevat-it-ala-noussut-yhdeksi-keskeisista-tyollistajista>. Luettu 16.10.2024**.**